Mhux soltu li l-PN jidher imbenġel. Hekk deher iżda wara li, kif kien mistenni, l-Kumitat Eżekuttiv tiegħu ma approvax it-talba ta' JPO biex ikeċċi lill-RCC mill-Partit Nazzjonalista. Mingħajr sforz partikolari t-talba ta' JPO kienet megħluba imma l-PN ma rebaħ xejn. Fuq il-karta Gonzi rebaħ. Imma fir-realta' kompla nieżel l-isfel b'ritmu iktar mgħaġġel. Iktar ma jgħaddi żmien iktar qed jidher ċar għal kulħadd li l-qagħda attwali tal-PN għandha l-egħruq tagħha fil-fatt li Lawrence Gonzi m'huwiex kapaċi jmexxi. Gonzi jarmi n-nies bħal-lumi magħsur. Dan hu l-għerq tal-clash bejn Gonzi u Jesmond Mugliette. Kien bagħtlu SMS biex jgħidlu li m'hemmx iżjed post għalih fil-Kabinett. Mhux mod kif tittratta lin-nies. Anke' jekk hu veru li Jesmond Mugliette kien ftit għajjien bħala Ministru kien hemm mod ħafna iżjed ċivili kif jinfurmah li ma kienx ser jerġa' jagħżlu bħala Ministru. Il-każ tal-Kon Katidral ta' San Ġwann forsi mhux kulħadd jiftakru. Imma dakinnhar kien diġa beda jberraq. Diversi fil-PN ma kienux kuntenti bil-proġett ta' RCC biex iħaffer barriera quddiem San Ġwann ġol-Belt u mbagħad jikkonverti din il-barriera bħala parti mill-Mużew tal-kon-katidral. Dakinnhar JPO kellu opportunita'. Kienet tressqet mozzjoni minn Joseph Muscat Kap tal-Opposizzjoni u Gonzi xamm li Muscat kien ser ikollu l-appoġġ ta' JPO. Dakinnhar Gonzi irtira l-proġett ftit qabel ma bdiet is-seduta tal-Parlament li kien ċar illi kienet ser tordnalu biex ma jkomplix. Dakinnhar Gonzi evita telfa imma tbenġel ftit mhux ħażin. Sfortunatament ma tgħallem xejn. Dan kollu seħħ fi , iktar minn tlett snin ilu: daqshekk ilu jberraq. Qattajt 30 sena minn ħajti naħdem fil-PN, viċin dawk li dejjem appoġgawh mingħajr pretensjoni ta' xejn. Lil dawk li ħadmu u għamlu s-sagrifiċċji personali kbar għal dak li jemmnu, Gonzi u dawk ta' madwaru jagħtuhom bis-sieq. Il-partit nazzjonalista ntagħġen bis-sagrifiċċji ta' bosta li llum mhumiex ikkalkulati. Dan kollu Gonzi ma jħossux għax meta n-nazzjonalist kien qed jaqla' fuq wiċċu hu kien komdu. Tfaċċa fix-xena politika meta tfaċċat l-opportunita li seta jaħtaf bħal frotta misjura li taqa' dritt f'idejk minn fuq is-siġra. Naħseb li l-PN jixraqlu aħjar.